Jemen-olietenkskip kan ‘enige oomblik’ ontplofSatellietfoto van Maxar Technologies van die FSO Safer-olitenkskip (19 Junie 2020) (Foto: Handout/Satellite image ©2020 Maxar Technologies / AFP) Greenpeace het Donderdag gewaarsku dat ŉ verlate olietenkskip aan Jemen se kus “enige oomblik kan ontplof” en maan optrede van die Verenigde Nasies om ŉ katastrofiese oliestorting in die Rooi See te voorkom. Die 45 jaar oue olietenkskap FSO Safer het 1,1 miljoen vate ru-olie aan boord en is in 2015 verlate gelaat naby Jemen se westelike Hodeida-hawe. “Die FSO Safer verroes op anker en kan enige oomblik breek of ontplof,” het Ahmed El Droubi, woordvoerder van Greenpeace, gesê. “Dis nie óf nie, dis wanneer,” het hy bygevoeg. Die VN se veiligheidsraad sal na verwagting Donderdag vergader ná Houthi-rebelle, wat die grootste deel van Jemen se noorde beheer, gesê het ŉ ooreenkoms wat ŉ VN-sending sou toelaat om die tenkskip te ondersoek het “ŉ dooiepunt bereik”. Die skip, nou feitlik ŉ drywende stoorplatform, het vir sowat ses jaar lank geen instandhouding gehad nie en omgewingskenners waarsku dat dit uitmekaar kan breek. Greenpeace sê buiten die korrosie is noodsaaklike werk om die plofbare gasse in die tenks te bestuur, ook nagelaat. Jennifer Morgan, uitvoerende direkteur van Greenpeace International, het gesê die VN moet “nou reageer om die streek se grootste olieramp [in dekades] te voorkom”. “Die oplossings is beskikbaar, die kennis en tegnologie om te help bestaan,” het sy gesê. Die VN het gesê ŉ oliestorting sal ekostelsels in die Rooi See vernietig, die visbedryf tot stilstand dwing en die Hodeida-hawe, Jemen se lewensaar, vir minstens ses maande sluit. Die Houthis versoek onmiddellike inspeksie en instandhouding van die tenkskip, maar die VN sê daar moet ŉ onpartydige assessering gedoen word voor instandhoudingswerk veilig kan begin. Jemen word sedert 2014 geteister deur ŉ burgeroorlog tussen die regering – wat deur ŉ Saoedi-geleide militêre koalisie ondersteun word – en die Iran-ondersteunde Houthi-rebelle. Die land staan op die randjie van hongersnood. Tienduisende mense, hoofsaaklik gewone burgers, is al dood en miljoene haweloos gelaat as gevolg van die konflik.